Zagreb, 14. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Danimira Kolmana, općinskog načelnika Općine Rasinja, za davanjem mišljenja Povjerenstva,** na 78. sjednici, održanoj 14. veljače 2020.g,. daje sljedeće:

**MIŠLJENJE**

1. **Na temelju članka 17. stavka 1. ZSSI-a te članka 20. stavka 3. ZSSI-a Općina Rasinja, u kojoj dužnost općinskog načelnika Općine Rasinja obnaša Danimir Kolman, ne može u razdoblju u kojem dužnosnik obnaša navedenu dužnost, kao niti u razdoblju od 12 mjeseci od dana prestanka njezina obnašanja, stupiti u poslovni odnos radi kupnje suvlasničkog dijela nekretnine u vlasništvu trgovačkog društva Veterinarska stanica Koprivnica d.o.o., u kojem dužnosnik ima više od 0,5% udjela u temeljnom kapitalu, jer bi se radilo o zabranjenom poslovnom odnosu, s pravnom posljedicom ništetnosti nastalog pravnog posla.**
2. **Na temelju članka 17. stavka 2. ZSSI-a navedeno ograničenje primjenjuje se i u situaciji ako bi član obitelji dužnosnika iz članka 4. stavka 2. ZSSI-a stekao dužnosnikov poslovni udio u tom trgovačkom društvu tijekom cijelog razdoblja obnašanja dužnosti općinskog načelnika Općine Rasinja.**

Obrazloženje

Zahtjev za davanjem mišljenja Povjerenstva podnio je dužnosnik Danimir Kolman, općinski načelnik Općine Rasinja. U knjigama ulazne pošte zahtjev je zaprimljen 6. veljače 2020.g. pod poslovnim brojem 711-U-625-M-8/20-01-3 te se povodom istog vodi predmet broj M-8/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Danimir Kolman, povodom obnašanja dužnosti općinskog načelnika Općine Rasinja obvezan postupati sukladno odredbama ZSSI. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da je Općina Rasinja većinski vlasnik zgrade u naselju Rasinja odnosno da ima suvlasnički udio u omjeru 87/100 prema izvatku iz zemljišne knjige, a trgovačko društvo Veterinarska stanica Koprivnica d.o.o. ima preostalih 13/100 suvlasničkog dijela iste zgrade. Dužnosnik traži mišljenje Povjerenstva bi li se našao u sukobu interesa ako bi Općinsko vijeće Općine Rasinja donijelo odluku o kupnji suvlasničkog udjela u vlasništvu navedenog trgovačkog društva, obzirom da je dužnosnik, koji volonterski obnaša dužnost općinskog načelnika Općine Rasinja,  ujedno zaposlenik navedenog trgovačkog društva na radnom mjestu savjetnik direktora te vlasnik poslovnog udjela u temeljnom kapitalu istog te je kao zakonski zastupnik ispred Općine Rasinja ovlašten sklopiti ugovor o kupoprodaji nekretnine.

Uvidom u izvješće o imovinskom stanju koje je dužnosnik podnio Povjerenstvu povodom ponovnog izbora na dužnost općinskog načelnika Općine Rasinja dana 10. srpnja 2017.g., dužnosnik je naveo da navedenu dužnost obnaša volonterski te da je prenio na povjerenika pravo upravljanja koje proizlazi iz vlasništva nad poslovnim udjelom u trgovačkom društvu Veterinarska stanica Koprivnica d.o.o. na povjerenika, kao i da ostvaruje plaću od nesamostalnog rada u istom trgovačkom društvu.

Uvidom u podatke nadležnog Trgovačkog suda u Bjelovaru, utvrđeno je da je pod matičnim brojem subjekta 010016174 upisano trgovačko društvo Veterinarska stanica Koprivnica, kojem je dužnosnik jedan od ukupno 22 osnivača (imatelja udjela).

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 17. stavkom 1. ZSSI-a propisano da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Sukladno stavku 2. ograničenje iz stavka 1. tog članka primjenjuje se na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Imajući u vidu da kupoprodajni ugovor između tijela javne vlasti u kojem dužnosnik obnaša dužnost i poslovnog subjekta u kojem ima više od 0,5% udjela u vlasništvu (temeljnom kapitalu) predstavlja poslovni odnos u smislu članka 4. stavka 3. ZSSI-a, takav ugovor između Općine Rasinja i trgovačkog društva Veterinarska stanica Koprivnica d.o.o. predstavljao bi zabranjeni poslovni odnos iz članka 17. stavka 1. ZSSI-a.

Stoga ovdje Povjerenstvo nije preispitivalo bi li se dužnosnik i povodom drugih okolnosti (zasnovani radni odnos u trgovačkom društvu Veterinarska stanica Koprivnica d.o.o.), mogao naći u sukobu interesa, kako je to u zahtjevu za mišljenjem tražio dužnosnik, već je utvrdilo da bi nastanak poslovnog odnosa čiji je predmet stjecanje nekretnine, i to između Općine Rasinja i navedenog trgovačkog društva u kojem dužnosnik ima više od 0,5% udjela u vlasništvu, predstavljalo nastanak zabranjenog poslovnog odnosa u smislu navedene zakonske odredbe, s pravnom posljedicom ništetnosti takvog poslovnog odnosa, prema odredbi članka 17. stavka 5. ZSSI-a.

Na temelju članka 20. stavka 3. ZSSI-a navedena zabrana obvezuje dužnosnika i u razdoblju od 12 mjeseci od dana prestanka obnašanja dužnosti općinskog načelnika Općine Rasinja.

Također, i u situaciji kada bi član obitelji dužnosnika stekao njegov poslovni udio u tom trgovačkom društvu za vrijeme obnašanja dužnosti općinskog načelnika Općine Rasinja, primjenjivalo bi se navedeno ograničenje, sukladno članku 17. stavku 2. ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Danimir Kolman, elektroničkom dostavom
2. Objava na internetskoj stranici Povjerenstva
3. Pismohrana